**ΑΠΟΣΠΑΣΜΑ ΠΡΑΚΤΙΚΟΥ ΤΗΣ 7Ης ΣΥΝΕΔΡΙΑΣΗΣ**

**ΤΗΣ ΕΠΙΤΡΟΠΗΣ ΠΟΙΟΤΗΤΑΣ ΖΩΗΣ ΤΟΥ ΔΗΜΟΥ ΝΑΟΥΣΑΣ**

**ΑΡΙΘΜΟΣ ΑΠΟΦΑΣΗΣ : 26/2020**

**ΘΕΜΑ : «Κανονισμός Λειτουργίας Γηπέδων Αντισφαίρισης Αγίου Νικολάου Δήμου Η.Π. Νάουσας.»**

Στη Νάουσα σήμερα, ημέρα Πέμπτη 28-05-2020 και ώρα 10.00 π.μ. συνεδρίασαν δια περιφοράς τα μέλη της Επιτροπής Ποιότητας Ζωής του Δήμου Νάουσας για την πραγματοποίηση της 7ης συνεδρίασης μετά από την υπ΄αριθμ. 7182/26-05-2020 έγγραφη πρόσκληση του Προέδρου κ. Τριανταφύλλου Γιώργου, σύμφωνα με το άρθρο 75, ν3852/2010 (ΦΕΚ α΄ 87).

**ΠΑΡΟΝΤΕΣ**

**ΤΡΙΑΝΤΑΦΥΛΛΟΥ ΓΕΩΡΓΙΟΣ**

**ΤΑΣΙΩΝΑΣ ΓΕΩΡΓΙΟΣ**

**ΘΑΝΑΣΟΥΛΗΣ ΔΗΜΗΤΡΙΟΣ**

**ΤΖΟΥΒΑΡΑΣ ΒΑΣΙΛΕΙΟΣ**

**ΜΠΑΛΤΑΤΖΙΔΟΥ ΘΕΟΔΩΡΑ**

**ΦΟΥΝΤΟΥΛΗΣ ΣΤΑΥΡΟΣ**

**ΧΑΤΖΗΪΩΑΝΝΙΔΗΣ ΑΛΕΞΑΝΔΡΟΣ**

**ΛΑΖΑΡΙΔΟΥ ΔΕΣΠΟΙΝΑ**

**ΙΩΣΗΦΙΔΟΥ ΠΑΝΑΪΛΑ**

Αφού διαπιστώθηκε η νόμιμη απαρτία άρχισε η Συνεδρίαση.

Το 2ο θέμα της ημερήσιας διάταξης αφορά την εισήγηση του Αντιδημάρχου Παιδείας Αθλητισμού και Νεολαίας του Δήμου Η.Π Νάουσας η οποία αναφέρει ότι

Για την καλύτερη λειτουργία των γηπέδων αντισφαίρισης Αγίου Νικολάου ο Δήμος Η.Π. Νάουσας καθιερώνει Κανονισμό Λειτουργίας ως εξής :

**Άρθρο 1**

**ΑΝΤΙΚΕΙΜΕΝΟ - ΣΚΟΠΟΣ ΤΟΥ ΚΑΝΟΝΙΣΜΟΥ**

Ο εσωτερικός κανονισμός καθορίζει το γενικό πλαίσιο διαχείρισης και λειτουργίας των δημοτικών γηπέδων αντισφαίρισης Νάουσας. Μέσω της εφαρμογής του παρόντος κανονισμού επιδιώκεται η εύρυθμη και αποτελεσματική λειτουργία των γηπέδων με σκοπό:

* Tην υποστήριξη και προαγωγή του μαζικού - λαϊκού αθλητισμού όλων των ηλικιών.
* Tην υποστήριξη και ανάπτυξη του Σχολικού Αθλητισμού όλων των βαθμίδων.
* Tην υποστήριξη και ανάπτυξη της σωματικής, πνευματικής και ηθικής αγωγής των κατοίκων και ιδιαίτερα της νεολαίας του Δήμου Νάουσας
* Tην υποστήριξη και διοργάνωση αθλητικών εκδηλώσεων.
* Tην υποστήριξη του σωματειακού αθλητισμού.

**Άρθρο 2**

**ΑΡΜΟΔΙΟΤΗΤΑ ΓΙΑ ΤΗΝ ΕΦΑΡΜΟΓΗ ΤΩΝ ΔΙΑΤΑΞΕΩΝ ΤΟΥ ΚΑΝΟΝΙΣΜΟΥ**

Η αρμοδιότητα για την εφαρμογή των διατάξεων του παρόντος κανονισμού ανήκει στο Γραφείο Αθλητισμού του Δήμου Νάουσας σύμφωνα με τον εκάστοτε ισχύοντα Οργανισμό Εσωτερικής Υπηρεσίας του Δήμου Νάουσας. Ο Δήμαρχος (ή ο αρμόδιος Αντιδήμαρχος) μπορεί, με αποφάσεις του, να αναθέτει σε Δημοτικούς Υπαλλήλους την εφαρμογή μέρους ή του συνόλου των διατάξεων του παρόντος κανονισμού.

**Άρθρο 3**

**ΗΜΕΡΕΣ ΛΕΙΤΟΥΡΓΙΑΣ ΑΘΛΗΤΙΚΩΝ ΕΓΚΑΤΑΣΤΑΣΕΩΝ**

* Τα γήπεδα λειτουργούν καθημερινά από τις 08:00 έως τις 22:00.
* ` Ώρες κοινού θεωρούνται όλες οι ώρες πλην των ωρών προπόνησης των τμημάτων των συλλόγων βάση εγκεκριμένου προγράμματος από το γραφείο Αντιδημαρχίας Νεολαίας, Παιδείας και Αθλητισμού Δήμου Νάουσας.
* ` Η διάρκεια χρήσης των γηπέδων είναι 60’ για μονά και 90΄ για διπλά(για 3 άτομα ο χρόνος είναι 60’) και ως ώρα έναρξης του παιχνιδιού ορίζεται η ώρα εισόδου των παικτών στο γήπεδο.

**Άρθρο 4**

**ΔΙΑΔΙΚΑΣΙΑ ΔΙΑΘΕΣΗΣ ΑΘΛΗΤΙΚΗΣ ΕΓΚΑΤΑΣΤΑΣΗΣ**

* Τα Αθλητικά Σωματεία/Σύλλογοι που χρησιμοποιούν την Αθλητική Εγκατάσταση για προπονήσεις και συμμετέχουν στα Τοπικά, Περιφερειακά και Πανελλήνια πρωταθλήματα, πρέπει να υποβάλλουν αίτημα χρήσης εγγράφως (με πλήρες πρόγραμμα αγώνων και προπονήσεων) στην αρμόδια Γραφείο στην αρχή κάθε αγωνιστικής περιόδου.
* Το Γραφείο Αθλητισμού του Δήμου Νάουσας εξετάζει τα αιτήματα και σε συνεργασία με τους ενδιαφερόμενους φορείς καταρτίζουν το πρόγραμμα ο Δήμαρχος ή ο αρμόδιος Αντιδήμαρχος δύναται να ματαιώσει ή να τροποποιήσει προπόνηση Σωματείου, όταν το επιβάλλουν λόγοι ανωτέρας βίας.
* Το πρόγραμμα καθώς και οι μεταβολές θα πρέπει να είναι αναρτημένα στον πινάκα ανακοινώσεων.

**Άρθρο 5**

**ΥΠΟΧΡΕΩΣΕΙΣ ΑΘΛΗΤΙΚΩΝ ΟΜΟΣΠΟΝΔΙΩΝ - ΑΘΛΗΤΙΚΩΝ ΣΩΜΑΤΕΙΩΝ -ΦΟΡΕΩΝ κ.λπ.**

* Οι αθλούμενοι για να ασκηθούν στα γήπεδα, πρέπει να φορούν ευπρεπή και κατάλληλη ενδυμασία (αθλητικά παπούτσια, φόρμα ή σορτς και μπλουζάκι) και να έχουν τον απαραίτητο εξοπλισμό.
* Οι παίκτες οφείλουν να συμπεριφέρονται κόσμια εντός γηπέδων. Την ίδια υποχρέωση, κόσμιας συμπεριφοράς και μη παρενόχλησης των αθλούμενων έχουν οι παριστάμενοι στον περιβάλλοντα χώρο των γηπέδων.
* Οι αθλούμενοι μετά την χρήση οφείλουν να παραδίδουν τα γήπεδα καθαρά.
* Οι αθλούμενοι έχουν την αποκλειστική ευθύνη για την ασφάλεια των προσωπικών τους αντικειμένων.
* Οι αθλούμενοι είναι αποκλειστικά υπεύθυνοι για την υγεία και την σωματική τους ακεραιότητα κατά την διάρκεια της χρήσης των γηπέδων.
* Απαγορεύεται η είσοδος στα γήπεδα σε μη αθλούμενους καθώς και σε κατοικίδια.
* Απαγορεύονται αυστηρά στους χώρους των γηπέδων άλλα αθλήματα (ποδόσφαιρο, βόλεϊ, ρακέτες θαλάσσης κτλ).
* Σε περίπτωση διοργάνωσης επίσημων αγώνων οι τοπικοί σύλλογοι έχουν το δικαίωμα χρήσης όλων των γηπέδων κατόπιν άδειας από το γραφείο Αντιδημαρχίας Νεολαίας, Παιδείας και Αθλητισμού του Δήμου Νάουσας και το αναρτούν στον πινάκα ανακοινώσεων

**Άρθρο 6**

**ΠΡΟΣΤΑΣΙΑ ΕΓΚΑΤΑΣΤΑΣΕΩΝ ΑΠΟ ΦΘΟΡΕΣ**

* Μετά την προπόνηση τα αθλητικά σωματεία συμβάλλουν στην. προσπάθεια διατήρησης της καθαριότητας του αγωνιστικού χώρου και των αποδυτηρίων. Σε κάθε περίπτωση η χρήση της Αθλητικής Εγκατάστασης πρέπει να γίνεται με πνεύμα οικονομίας, αλλά και προστασίας από αδικαιολόγητες φθορές.
* Σε περίπτωση φθορών, εσκεμμένων ή μη, το αθλητικό σωματείο- σύλλογος στον οποίο ανήκει ο αθλητής, προπονητής ή αθλητικός παράγοντας που τις προκάλεσε, υποχρεούται σε άμεση αποκατάσταση με δικές του δαπάνες.
* Εσκεμμένες φθορές των εγκαταστάσεων του χώρου άθλησης από αθλητές, προπονητές και αθλητικούς παράγοντες, τιμωρούνται.
* Η τιμωρία μπορεί να είναι η αποκατάσταση των φθορών καθώς και η προσωρινή ή οριστική αποβολή του αθλητή, προπονητή ή αθλητικού παράγοντα από την εγκατάσταση του Δήμου. Ανάλογα με τις περιστάσεις, η τιμωρία επιβάλλεται και στον Αθλητικό σωματείο ή την αθλητική ομοσπονδία όπου ανήκει ο αθλητής, προπονητής ή αθλητικός παράγοντας. Η υποτροπή θεωρείται επιβαρυντική περίσταση και τιμωρείται επίσης.
* Σε περίπτωση μη τήρησης των κανόνων του παρόντος κανονισμού θα επιβάλλονται ανάλογες ποινές.
* Αρμόδιο όργανο για την επιβολή των ποινών είναι το Δημοτικό Συμβούλιο του Δήμου Νάουσας, σύμφωνα με την κειμένη νομοθεσία που επιλαμβάνεται άμεσα μετά από εισήγηση του υπεύθυνου Αντιδημάρχου αθλητισμού. Το ενδιαφερόμενο αθλητικό σωματείο μπορεί να υποβάλει γραπτώς τις απόψεις του.

**Άρθρο 7**

**ΤΡΟΠΟΣ ΧΡΗΣΗΣ ΓΗΠΕΔΩΝ**

* Κάθε αθλούμενος που θέλει να αθληθεί πρέπει να αναγράφει το επώνυμο του, καθώς και του συμπαίκτη του , στον πίνακα χρήσης γηπέδων σημειώνοντας την ώρα στον αριθμό του γηπέδου που θέλει να αθληθεί. Σε περίπτωση που δεν υπάρχει στον πίνακα και χρησιμοποιεί το γήπεδο υποχρεούται να το παραχωρήσει σε όσους το δικαιούνται.
* Δεν επιτρέπεται η ταυτόχρονη αναγραφή των ιδίων επωνύμων, σε περισσότερα του ενός γηπέδου ανά ημέρα εκτός αν υπάρχει διαθέσιμο γήπεδο.
* Παίκτης που έρχεται μόνος του, δεν μπορεί να γράφει μόνο το όνομα του στον πίνακα. Η προτεραιότητα ισχύει εφόσον και από την στιγμή που θα βρει συμπαίκτη και θα δηλωθούν και τα δύο ονόματα.
* Όταν τελειώσει η ώρα άθλησης οι αθλούμενοι μπορούν να συνεχίσουν να αθλούνται εφόσον δεν έχουν δηλωθεί ή δεν περιμένουν άλλοι αθλούμενοι στον πίνακα, χωρίς να έχουν δικαίωμα νέας εγγραφής. Αν εμφανιστούν άλλοι αθλούμενοι που δεν έχουν αθληθεί και θέλουν να αθληθούν στο γήπεδο οι πρώτοι πρέπει να αποχωρήσουν. Προτεραιότητα έχουν αυτοί που δεν έχουν αθληθεί.
* Επιτρέπονται μαθήματα εκμάθησης τένις ΜΟΝΟ από εκπαιδευτές που κατέχουν άδεια εξασκήσεως επαγγέλματος με την προϋπόθεση να μην απασχολούν το γήπεδο πάνω από μία(1) ώρα την ημέρα εφόσον υπάρχουν αθλούμενοι που περιμένουν. Στην περίπτωση αυτή όσοι δεν έχουν αθληθεί έχουν προτεραιότητα
* Σε κάθε περίπτωση η χρήση των γηπέδων γίνεται με βάση τη διαθεσιμότητα τηρώντας σειρά προτεραιότητας.
* Η τήρηση του παραπάνω κανονισμού επαφίεται στο αθλητικό πνεύμα και το ήθος των ασκούμενων.
* Υπεύθυνοι επίλυσης διαφορών αλλά και τήρησης των κανόνων ορίζονται τα μέλη των ΔΣ των συλλόγων αντισφαίρισης στα οποία έχουν παραχωρηθεί η χρήση των γηπέδων, λειτουργώντας πάντα υπό τις οδηγίες του γραφείου Αντιδημαρχίας Νεολαίας, Παιδείας και Αθλητισμού Δήμου Νάουσας

**Άρθρο 8**

**ΠΡΟΫΠΟΘΕΣΕΙΣ ΔΙΕΞΑΓΩΓΗΣ ΑΓΩΝΩΝ**

* Για να διεξαχθεί οποιοσδήποτε αγώνας (διεθνής - τοπικός - σχολικός κ.λπ.) απαιτείται άδεια αγώνα που εκδίδεται από τον αρμόδιο φορέα, με μέριμνα του Γηπεδούχου Σωματείου ή των οικείων Ομοσπονδιών.
* Υπεύθυνο για την έκδοση είναι το Σωματείο που έχει αναλάβει τον αγώνα.
* Η διοργανώτρια ομάδα είναι υποχρεωμένη να καταθέτει το πρόγραμμα αγώνων μαζί με την άδεια αγώνων στο Γραφείο Αθλητισμού του Δήμου Νάουσας
* Η άδεια γνωστοποιείται στο Γραφείο Αθλητισμού του Δήμου Νάουσας τουλάχιστον 7 ημέρες πριν από την διεξαγωγή του κάθε αγώνα.

**Άρθρο 9**

**ΤΕΛΙΚΕΣ ΔΙΑΤΑΞΕΙΣ**

* Κάθε θέμα που αναφέρεται στη λειτουργία του δημοτικού χώρου άθλησης του Δήμου Νάουσας και δεν περιλαμβάνεται στον παρόντα κανονισμό, ρυθμίζεται ή τροποποιείται κατά περίπτωση με απόφαση του Δημάρχου (ή του αρμόδιου Αντιδημάρχου).
* Όλοι οι αθλητές- χρηστές, οι επισκέπτες και οι θεατές του δημοτικού γηπέδου υποχρεούνται να συμμορφώνονται στις ρυθμίσεις του παρόντος κανονισμού και στις υποδείξεις του αρμόδιου προσωπικού του Δήμου Νάουσας.

**Άρθρο 10**

**ΤΙΜΟΚΑΤΑΛΟΓΟΣ ΧΡΗΣΗΣ**

* **Η χρήση των γηπέδων είναι ΔΩΡΕΑΝ**

Στη συνέχεια τα μέλη αφού άκουσαν την παραπάνω εισήγηση, ναι ψήφισαν όλοι οι δημοτικοί σύμβουλοι. Ο κος Χατζηιωαννίδης Αλέξανδρος επεσήμανε ότι θέλουνε να μελετήσουνε τις ώρες λειτουργίας των γηπέδων ώστε να αποδοθούν και στο κοινό εκτός των συλλόγων. Οι ώρες χρήσης για το κοινό να είναι απογευματινές ώρες. Επίσης να υπάρξει πρόσληψη δημοτικού υπαλλήλου για να επιβλέπει την λειτουργία.

**ΑΠΟΦΑΣΙΖΟΥΝ ΟΜΟΦΩΝΑ**

Ότι εγκρίνουν τον κανονισμό λειτουργίας γηπέδων αντισφαίρισης Αγίου Νικολάου του Δήμου Η.Π. Νάουσας και να εισηγηθεί το θέμα στο Δημοτικό Συμβούλιο ο πρόεδρος και αντιδήμαρχος Παιδείας, Αθλητισμού και Νεολαίας Τριανταφύλλου Γιώργος.

Η απόφαση έλαβε αύξοντα αριθμό **26/2020.**

Για το λόγο αυτό συντάχθηκε το παρόν πρακτικό και υπογράφεται ως εξής:

**O ΠΡΟΕΔΡΟΣ ΤΑ ΜΕΛΗ**

(ΥΠΟΓΡΑΦΗ ΟΠΩΣ ΣΤΗΝ ΑΡΧΗ)

**ΑΚΡΙΒΕΣ ΑΠΟΣΠΑΣΜΑ**

**Ο ΠΡΟΕΔΡΟΣ**

**ΤΡΙΑΝΤΑΦΥΛΛΟΥ ΓΙΩΡΓΟΣ**